# Die Schedelsche Weltchronik (deutsch):185

| 184 <<<Vorheriges Blatt | Die Schedelsche Weltchronik Blatt CLXXXV | Nächstes Blatt>>> 186 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CLXXXIV verso:

BAbst Gregorius der fu$^e$nft hat erstlich satzung. ordnung vnd bestettigung der wale vnd kiesung yezuzeitten eis ro$^e$mischen kaisers gethan. Dann nach dem otto der dritt durch erblichen fale doch nit an leichte mu$^e$e zu kaiser erkorn wardt. vnd aber der yetzgenant babst auß demselben o$^e$ttischen geschlecht geporn. die schwachheit des kaiserthumbs vnd die wandelperkeit des glu$^e$cks erkennet. auff das dann die ho$^e$hst maiestat des kaiserthumbs bey den teu$^e$tschen lennger bleiben mo$^e$cht do hett er ein versamlung vnd machet ein ordnung vnnd satzung. das allain den teu$^e$tschen gezimen mo$^e$cht einen ro$^e$mischen kaiser zeerwelen. vnd dannenher habe die churfu$^e$rsten iren namen. Dieselb wale oder chur ist bis her vber vierhunder iar gehalten worden. also das hinfu$^e$ro dz kaiserthumb nit durch erbschaft des plu$^o$ts gelaytet. sunder yezuzeiten ein kaiser allain durch hohgeporn teu$^e$tsch mitsambt eim ku$^o$nig zu beheim erkorn solt werden. der dann ein ro$^e$mischer ko$^e$nig sein. vnd nach empfangner kaiserlicher kron zu rom alßdenn ein kaiser vnd merer des reichs genant werden solt. Diss sind (als die figur hieuor anzaigt) des reichs churfu$^e$rsten. Nemlich die drey ertzbischofe zu Mayntz Trier vnd Co$^e$lne. Item marggraf zu brandemburg. pfaltzgraf. hertzog zu sachßen. ko$^e$nig zu behiem. Der yeder hat ein sunders ambt. also das die ersten drey cantzler sind der erst teu$^e$tscher land. der ander gallie. der dritt welscherland. Der marggraf zu brandemburg ist ertz camrer. der pfaltzgraff ertzdruchsess. der hertzog zu sachßen ertzmarschalck. der ko$^e$nig zu beheim ein ertzschenck vnd als ein obman. die andern churfu$^e$rsten wo sie in irer chur vnd wale spennig wu$^e$rden darumb zeentschaiden. vnd solche satzung vnd ordnung kaiserlicher wale ist beschehen nach der gepurt christi tausent vnd in dem ersten oder andern iar.

## CLXXXV recto:

IN welcher weiß vnd gestalt die wale vnd chur eins newen ro$^e$mischen ko$^e$nigs durch die siben churfu$^e$rsten zu franckfurt am Mayn gelegen fu$^e$rgenomen. gehandelt vnd volfu$^e$ert werden sol das gibt clerlich zuerkennen die guldin bull die kaiser Karl der vierdt auff dem kaiserlichen tag zu nurmberg im .M.ccc.lvi. iar der gepurt cristi gehalten gemacht hat. Nw werden vnser kaisere in irer erwelung vor irer salbung vnd bekro$^e$nung ro$^e$misch ko$^e$nig genant. als ob der kaiserlich namen mer denn der ko$^e$nigclich zeachten wer. Nw haben aber die alten ro$^e$mer nach außtreybung tarquinij des hohfertigen irs konigs von hass wegen der ko$^e$nig den ko$^e$nigclichen namen gantz hingenomen vnd gesetzt. das sich nit gezymmen solt hinfu$^e$ro einichen ko$^e$nig zu rom zesein. sunder die. die die kriegs henndel wider die feind wol fu$^e$ereten warden von eren wegen imperatores. die wir kaiser haißen genennt. Dann bey den ro$^e$mern waren drey staffeln oder grade der gro$^e$ßern wirdigkeit. als ko$^e$nig. dictator vnd kaiser. die ko$^e$nigclich was die ho$^e$hst wirdigkeyt. darnach die dictatorisch. vnd nach derselben die kaiserlich. Vnd wiewol Julius cesar offt obsigung wider die feind erlangende imperator genant wardt so het doch der ko$^e$nigclich namen zu rom einen solchen haß das ime derselb Julius nicht den kaiserlichen oder ko$^e$nigclichen. sunder den dictatorischen namen eroberet. vnd nach dem er aber des ko$^e$nigclichen tittels begeret vnd sich doch darinn der vnwirßkeit vnnd vnwillens des volcks besorget do sammlet er ein heer wider die parthos fu$^e$rgebende das in den sibillischen bu$^e$chern begriffen stu$^o$nd das die parthi nicht dann von eim ko$^e$nig vberwunden werden mo$^e$chten. also verfu$^e$get er sich einen ko$^e$nig zenennen. das was ein vrsach seins zueylenden tods. Aber zewissen was das kaiserthumb oder der kaiserlich namen ettwen bey den ro$^e$mern gewesen sey. so ist zemercken das der ein imperator oder kaiser genant wardt der do het den empfolhnen gewalt der waffen vnd heer. zubeschu$^e$tzung. auffung vnd merung gemains nutzs vnd stands. Aber nwmals erstrecket sich der kaiserlich namen vnd gewalt weytter.